作者:李曾伯
標題:賀新郎
內容:問訊南州守。悵吾生、今非昔比，後猶今否。涉盡風濤憑個甚，一瓣心香在袖。人競說、頑哉此叟。識破榮途皆幻境，只形骸、已累它何有。姑勉爾，應之手。休煩太卜勤占候。怕漂零、江湖易老，光陰難又。兔魄初生人初度，期共嬋娟長久。賴此月、於人猶厚。燕頷封侯非我事，早攜書、歸臥吾廬舊。渝此約，有如酒。